Ryan Bingham - American Love Song [Indie Exclusive Low Price] | Music Millennium
American Love Song [2LP] Vinyl * $22.99 Hulpverlening op Straat of in 'n Openbare Plek - Alzheimersiekte Webjoernaal
Soms gebeur dit dat ons iemand op straat raakloop wat verlore lyk, nie sinvolle antwoorde op ons vrae kan gee nie en angstig voorkom. Dit kan heel moontlik ‘n Alzheimerpasiënt wees wat op een of ander manier “ontsnap” en verdwaal het. Hierdie mense gaan deur ‘n stadium waar hulle die hele tyd poog om weg te loop en hulle gebruik elke moontlike kans as hulle versorger se waaksaamheid net vir minute verslap. Gedurende daardie tyd het ek meermale besef hoe waar die gesegde “soos ‘n groot speld verdwyn” is.
Die beste manier om hierdie persoon te hanteer is om baie rustig en sag met hom te gesels. Kyk ongemerk of daar ‘n bandjie om sy arm is met ‘n naam en selnommer op. In sommige gevalle kan daar ‘n kaartjie agter sy rug vasgespeld wees met die nodige inligting.
Om inligting te bekom moet daar rustig vrae gevra word om te probeer vasstel waar die persoon woon. Die fout wat mense soms maak is om al harder te praat en dieselfde vrae oor en oor te vra, sonder om genoeg tyd toe te laat tussen vrae.
Die regte manier om te kommunikeer is om net een kort vraag op ‘n vriendelike manier te vra en dan stil te bly en ‘n hele rukkie te wag, sodat die woorde verwerk kan word. Op hierdie manier het jy die beste kans om ‘n reaksie te kry en die nodige antwoord te bekom. Die persoon kan dalk ‘n beursie in sy sak hê met inligting wat kan help om hom te identifiseer. Vra hom gerus om in sy sakke te voel en sy beursie uit te haal. Laat hom toe om dit stadig en self te doen. Die geheim is om deurlopend geduldig en vriendelik te bly, vrae kort en duidelik te hou, genoeg tyd toe te laat na elke vraag en gerusstellend op te tree.
Indien jy nie ‘n antwoord kry wat help nie, stap stadig saam met die persoon in die rigting waarvandaan hy of sy gekom het. Gewoonlik is hulle tuiste naby en ‘n soektog sal begin sodra hulle vermis word.
Maak gerus die persoon bewus van die huise aan weerskante van die straat gedurende die staptog. Soms herken hulle hul tuiste en draai vanself daarheen. Wees ook op die uitkyk vir geboue wat soos ‘n versorgingsoord lyk of ‘n naambord wat dalk ‘n aanduiding daarvan kan wees. Indien jy bewus is van ‘n versorgingsoord in die omgewing, skakel hulle gerus. Probeer dit so ver moontlik vermy om die persoon uit die area te verwyder. Sy geliefdes of versorger sal dadelik die buurt begin fynkam wanneer hulle sy verdwyning opmerk.
Die plaaslike Alzheimer-ondersteuningsgroep kan dalk ook help. Baie van die groepe is in voortdurende kontak met mekaar via Whatsapp en bereid om te help met raad en inligting. As jy die nommer in die hande kan kry, bel gerus.
Die volgende stap is om die polisie te bel om die verwdyning aan te meld.
Die belangrikste is om nie die persoon alleen te laat nie. ‘n Laaste uitweg is om die persoon na die naaste polisiestasie te neem. Dit kan egter ‘n moeilike taak en onstellend wees vir die persoon, so wees asseblief geduldig en spandeer genoeg tyd in die omgewing voordat jy die stap neem. ‘n Familielid of versorger is dalk net om die draai besig om na die persoon te soek! Dit sal soveel beter wees vir almal as die pasiënt sonder verdere voorval by die huis kan kom.
Baie dankie aan almal wat bereid is om meer te leer oor die siekte en te help waar hulle kan!